Legene så hvordan fanger uten psykiatrisk forhistorie plutselig utviklet symptomer på posttraumatisk stress i fangeleiren, de fikk høre historier om voldtekt og de så med egne øyne beinbrudd, kvestelser og kuttskader, uten å stille spørsmål ved årsakene. – Legene og det psykiatriske helsepersonellet som behandlet fangene, verken undersøkte eller dokumenterte årsakene til de fysiske skadene og de psykologiske symptomene de observerte, slår undersøkelsen fast. – Nesten alle legevisittene kom i stand etter selvmordsforsøk og sultestreiker, og notatene de militære legene tok indikerer at de var uvelkomne og fangene nektet ofte å samarbeide, heter det videre.